钦定古今图书集成/理学汇编/经籍典/第037卷 > 《题校书图后》黄鲁直
## 钦定古今图书集成/理学汇编/经籍典/第037卷 > 《题校书图后》黄鲁直

唐右相阎君粉本《北齐校书图》。士大夫十二员，执事
者十三人，坐榻、胡床四，书卷笔砚二十二，投壶一，琴
二，懒几三，搘颐一，酒榼，果櫐十五。一人坐胡床，脱帽
方落笔。左右侍者六人，似书，省中官长四人，共一榻，
陈饮具。其一下笔疾书，其一把笔若有所营构，其一
欲逃酒，为一同舍挽留之，且使侍者著靴。两榻对设，
“坐者七人：其一开卷；其一捉笔顾视，若有所访问；其
一以手拄颊，顾侍者行酒；其一抱膝坐酒旁；其一右
手执卷，左手据搘颐；其一右手捉笔拄颊，左手开半
卷；其一仰负懒几，左右手开书。笔法简者不缺，烦者
不乱，天下奇笔也。”右故奉议郎知富顺监京兆宋元
寿所藏，初得之荥阳盛孟适，盖文肃公家旧物也。“建
中靖国元年二月甲午，江西黄庭坚自戎州将下荆
州，泊舟汉东市，始识富顺君之子兆吉长观此画，叹
赏弥日。吉长举以见惠，余不忍取，为书其大概，使并
藏之。笔墨之妙，必待精鉴，乃出示之，廉者必不取，贪
者必不与也。”